Liberal Alliance er kraftigt inspireret af en gammel Oddset-reklame fra Danske Spil. Nu giver Oddset igen og kræver farven tilbage.

'Kære Liberal Alliance. Må jeg få mine farver tilbage efter valget?*



Sådan spørger Oddset-baben i en spritny reklamekampagne fra Danske Spil.



Forleden fik ledelsen i Dansk Spil sig lidt af en overraskelse, da de så de nye valg-plakater fra Liberal Alliance. Plakaterne lignede til forveksling en ti år gammel Oddset-kampagne med den barmfagre blondine, der var billedet på alt det, kvinder ikke forstår, når det gælder mænd og sport.



Læs også: Vilde med at blive oddset-pige



Liberal Alliance bruger en stærk orange baggrundsfarve. Sort skrift og en blå bjælke i bunden, hvilket giver plakaterne en slående lighed med Danske Spils annoncer.

Særlig lighed opstod der i København, hvor den 27-årige CBS-studerende Laura Lindahl stiller op under mottoet ’Gang i væksten’. Hun er en ung kvinde med langt, lyst hår og et smil på læben – ganske lig Janni Christiansen, ansigtet på de legendariske plakater.



Nu giver Danske Spil igen.



I flere af dagens dagblade har de indrykket helsides annoncer, hvor den nye Oddset-babe forlanger at få sine farver tilbage efter valget.



Kampagnen er ment som en sjov og venlig hilsen til Liberal Alliance, fortæller marketingschef i Danske Spil, Søren Nielsen.



- Det er først og fremmest med et glimt i øjet herfra. Det er ment som sjov og ballade, siger han.



- Liberal Alliances plakater ligner vores annoncer meget, og så syntes, vi ville give et lille sjovt tilbagespil.



Men ingen sjov uden et gran af alvor, og der er der også en lille bagtanke med kampagnen.



- Anders Samuelsen vil jo gerne ophæve vores spillemonopol, så vi synes godt, vi kan tillade os at drille ham en lille smule, siger Søren Nielsen, som dog ikke tror, der går ret lang tid, før Oddset-baben igen har farver på:



- Der går forhåbentlig ikke særlig længe. Vi har nogle store og vigtige sportsbegivenheder i næste uge, og det vil hun nok godt ud og kommunikere lidt omkring, så jeg håber, hun får lov at få farverne omkring tirsdag i næste uge.